《解连环 秋千》
清代·朱祖谋

絮花池阁，护双双画板，浅春低络。笑弄影、一态婵娟，挂不定閒愁，燕飘莺泊。

莫赌身轻，有人在、隔墙窥著。放罗衣窣地，自整凤钗，鬓蝉还掠。

西园俊游似昨，委菭阴绣柱，容易吹落。问甚日、重倚春娇，便满眼相思，背面难托。

梨月溶溶，镇闲煞、东风红索。剩当时、手香凝处，细蜂倦扑。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。